Daniel Matej

doc. Mgr. Daniel Matej, ArtD. (* 9. marec 1963, Bratislava) je slovenský hudobný skladateľ, interpret, dirigent, vysokoškolský pedagóg a organizátor hudobného života. 

 Štúdium 
V rokoch 1983 až 1992 študoval hudobnú teóriu a kompozíciu na VŠMU v Bratislave. V rokoch 1988 až 1989 pokračoval štúdiom na Conservatoire national supérieur d'art dramatique v Paríži a v rokoch 1990 až 1992 na Koninklijk Conservatoriu v Haagu. Medzi jeho učiteľov skladby patria Louis Andriessen, Juraj Beneš, Betsy Jolas a Ivan Parík. V rokoch 1988 až 1994 sa Matej zúčastnil viacerých medzinárodných skladateľských kurzov, kde mal možnosť doplniť svoje vzdelanie u ďalších významných osobností súčasnej hudby (Luc Ferrari, Henryk Mikołaj Górecki, La Monte Young, Luigi Nono, Pawel Szymanski, James Tenney, Trevor Wishart, Iannis Xenakis a iní).

 Kariéra 
V roku 1995 bol pozvaný do Berlína ako „composer-in-residence“ v rámci umeleckého programu DAAD. V rokoch 1996 až 2014 pedagogicky pôsobil na Hudobnej a tanečnej fakulte VŠMU, v rokoch 2011 až 2020 na Katedre hudobnej výchovy Pedagogickej fakulty Univerzity Komenského v Bratislave, okrem toho od roku 2013 vyučuje na Hudobnej fakulte JAMU v Brne a od roku 2018 externe aj na Katedre hudobnej vedy Filozofickej fakulty Univerzity Komenského v Bratislave. Od októbra 2021 pôsobí ako vysokoškolský učiteľ na pozícii docenta skladby na Katedre kompozície Fakulty múzických umení Akadémie umení v Banskej Bystrici. Ako pedagóg sa zameriava predovšetkým na problematiku hudby 20. a 21. storočia (so špeciálnym zreteľom na oblasť kompozície, teórie kompozície, dejín hudby, analýzy hudby a interpretačnej praxe). 
Okrem pedagogického pôsobenia v Bratislave, Brne a Banskej Bystrici príležitostne prednášal na viacerých umeleckých univerzitách a akadémiách v Európe, Severnej Amerike, Južnej Afrike a Austrálii a bol lektorom na mnohých skladateľských a interpretačných kurzoch, ako aj členom mnohých komisií skladateľských a interpretačných súťaží.  

Je autorom viacerých odborných textov, publikovaných v domácich aj zahraničných periodikách a spoluautorom kolektívnej monografie s Naďou Hrčkovou s názvom Dejiny hudby VI – Hudba 20. storočia (1).   

Daniel Matej je iniciátorom, zakladateľom a umeleckým vedúcim viacerých hudobných zoskupení (Veni ensemble, Vapori del Cuore, don@u.com, OVER4tea, studEND.doc, Veni Academy, Mi-65 a iných) a projektov. V roku 1989 inicioval vznik prvého medzinárodného festivalu súčasnej hudby na Slovensku s názvom Večery novej hudby, ktorého bol od roku 1990 hlavným dramaturgom a od roku 1997 do roku 2009 aj umeleckým riaditeľom. V roku 1990 stál pri zrode Československej sekcie Medzinárodnej spoločnosti pre súčasnú hudbu, v rokoch 1990 až 1992 bol jej tajomníkom, v roku 1994 stál pri zrode Slovenskej sekcie Medzinárodnej spoločnosti pre súčasnú hudbu, v rokoch 1998 až 2003 bol členom jej výboru a v rokoch 2003 až 2009 bol jej predsedom (od roku 2009 je opäť členom jej výboru). 

V roku 2003 inicioval vznik medzinárodného cyklu koncertov v šamorínskej synagóge s názvom (New) Music at Home, ktorého bol v rokoch 2003 až 2009 hlavným dramaturgom a umeleckým riaditeľom. V rokoch 2004 až 2005 bol členom výboru Medzinárodného festivalu súčasnej hudby Melos Étos a v rokoch 2008 – 2009 jeho predsedom a umeleckým riaditeľom. V roku 2011 bol spoluiniciátorom a tvorcom koncepcie koncertného cyklu Hudba dneška v SNG, ktorého je aj dramaturgom. Od roku 2019 je členom Umělecké rady Mezinárodního hudebního festivalu Brno a dramaturgom festivalu Expozice nové hudby. 

Ako aktívny hudobník Matej spolupracoval s hudobníkmi ako Robert Aitken, Noël Akchoté, Louis Andriessen, Gavin Bryars, Hugh Davies, David Dramm, Christian Fennesz, Beth Griffith, Anne La Berge, Jean-Marc Montera, Norbert Möslang, Günter Müller, Chris Newman, Otomo Yoshihide, Steve Reich, Jon Rose, Elliott Sharp, Eddie Stevens, James Tenney, Daan Vandewalle, Marián Varga, Christian Wolff a iní.  

K interpretom jeho hudby patria Arcana Ensemble, Stanislav Beňačka, Michael Blake, Cluster Ensemble, David Danel, don@u.com, Branislav Dugovič, Fama Q, Figura Ensemble, Hilliard Ensemble, Ives Ensemble, Zygmunt Krauze, Anne La Berge, Marián Lejava, Boris Lenko, Lotz Trio, Anton Lukoszevieze, DOLU ensemble, Dorota Matejová, Melos Ethos Ensemble, Musica aeterna, Milan Paľa, Opera aperta, Orchestr národního divadla Praha, Milan Osadský, Jon Rose, Nora Skuta, Slagwerkgroep Den Haag, Slovenský komorný orchester, Ronald Šebesta, Ivan Šiller, Eva Šušková, John Tilbury, Daan Vandewalle, Helga Varga Bach, Vapori del Cuore, Veni Academy, Veni ensemble, Mi-65 a iní.  

Jeho diela sú pravidelne uvádzané na domácich aj zahraničných pódiách. Je autorom viacerých zvukových inštalácií, ktoré vzišli zo spolupráce s domácimi aj zahraničnými výtvarnými umelcami. Hudba Daniela Mateja je zaznamenaná na viacerých CD z domácej aj zahraničnej produkcie.

 Osobný život 
Je otcom dídžeja a producenta Adama Mateja, známeho pod pseudonymom Ink Midget.

 Publikácie 
 HRČKOVÁ, Naďa a kol. Dejiny hudby VI – Hudba 20. storočia (1). Ikar, 2006. 400+8 s.

 Zdroje 





Kategória:Slovenskí hudobní skladatelia
Kategória:Slovenskí vysokoškolskí pedagógovia
Kategória:Absolventi Vysokej školy múzických umení
Kategória:Osobnosti z Bratislavy